### NN 158/2025 (31.12.2025.), Odluka o naknadi za razvoj društva Vodovod Pula - Labin d.o.o., Pula

Vodovod Pula – Labin d.o.o.

2401

Na temelju članka 52. Zakona o financiranju vodnoga gospodarstva, (»Narodne novine«, br. 153/09, 90/11, 56/13, 154/14, 119/15, 120/16, 127/17 i 66/19) i članka 23. stavak 1. točka 4. Zakona o vodnim uslugama (»Narodne novine«, broj 66/19.), skupština javnog isporučitelja vodnih usluga Vodovod Pula – Labin d.o.o. na 5. sjednici održanoj 29. prosinca 2025. većinom glasova iz članka 24. stavka 2. Zakona o vodnim uslugama, i članka 23. stavka 1. Društvenog ugovora (potpuni tekst od 23. travnja 2025.), donijela je

ODLUKU

O NAKNADI ZA RAZVOJ

Članak 1.

Na uslužnom području 24, na kojem je društvo preuzimatelj Vodovod Pula – Labin d.o.o. (dalje u tekstu: javni isporučitelj vodnih usluga) plaća se naknada za razvoj.

Članak 2.

Obveznik naknade za razvoj je:

– korisnik vodne usluge javne vodoopskrbe iz sustava javne vodoopskrbe i

– korisnik vodne usluge javne odvodnje iz sustava javne odvodnje, koji nije priključen na sustav javne vodoopskrbe.

Iznimno od stavka 1. ovoga članka, korisnici priključka za poljoprivredu/navodnjavanje, urbane vrtove i javne zelene površine u vlasništvu jedinica lokalne samouprave nisu obveznici zajedničkog dijela naknade za razvoj za sekundarni sustav (NZR-Z-S).

Članak 3.

Osnovica naknade za razvoj je:

– kubični metar (m3) isporučene vode obvezniku iz članka 2. stavak 1. podstavak 1. ove Odluke, odnosno

– kubični metar (m3) preuzetih komunalnih otpadnih voda od obveznika iz članka 2. stavak 1. podstavak 2. ove Odluke

Osnovica naknade za razvoj iz stavka 1. podstavak 1. ovoga članka izračunava se na način kako se, sukladno odluci o cijeni vodnih usluga, izračunava osnovica cijene vodne usluge javne vodoopskrbe.

Osnovica naknade za razvoj iz stavka 1. podstavak 2. ovoga članka izračunava se na način kako se, sukladno odluci o cijeni vodnih usluga, izračunava osnovica cijene vodne usluge javne odvodnje.

Članak 4.

Naknada za razvoj uvodi se u zajedničkom i posebnom dijelu te u visinama (tarifama) izraženim u eurima po osnovici iz članka 3. ove Odluke (€/m3), kako slijedi:

|  |  |  |  |  |
| --- | --- | --- | --- | --- |
| Red. br. | Jedinica lokalne samouprave | Naknada za razvoj (€/m3) | | |
| Zajednički dio  (NZR-Z-K) | Zajednički dio  (NZR-Z-S) | Posebni dio  (NZR-P) |
| 1. | Grad Labin | 0,10 | 0,13 | 0,33 |
| 2. | Grad Pula – Pola | 0,10 | 0,13 | 0,54 |
| 3. | Grad  Vodnjan – Dignano | 0,10 | 0,13 | 0,41 |
| 4. | Općina Barban | 0,10 | 0,13 | 0,20 |
| 5. | Općina Cerovlje | 0,10 | 0,13 | 0,33 |
| 6. | Općina  Fažana – Fasana | 0,10 | 0,13 | 0,47 |
| 7. | Općina Gračišće | 0,10 | 0,13 | 0,33 |
| 8. | Općina Kršan | 0,10 | 0,13 | 0,33 |
| 9. | Općina  Ližnjan – Lisignano | 0,10 | 0,13 | 0,54 |
| 10. | Općina Marčana | 0,10 | 0,13 | 0,20 |
| 11. | Općina Medulin | 0,10 | 0,13 | 0,57 |
| 12. | Općina Pićan | 0,10 | 0,13 | 0,33 |
| 13. | Općina Raša | 0,10 | 0,13 | 0,33 |
| 14. | Općina Sveta Nedelja | 0,10 | 0,13 | 0,33 |
| 15. | Općina  Svetvinčenat | 0,10 | 0,13 | 0,20 |

U smislu ove Odluke:

– NZR-Z-K označuje dio naknade koji se plaća na cijelom uslužnom području, a prihodi od nje koriste se za dijelove sustava javne vodoopskrbe i/ili sustava javne odvodnje koji služe korisnicima vodnih usluga na cijelom uslužnom području ili njegovu pretežitom dijelu, sve sukladno članku 58. stavak 2. podstavak 1., prvi dio odredbe Zakona o financiranju vodnoga gospodarstva;

– NZR-Z-S označuje dio naknade koji se plaća na cijelom uslužnom području, a koristi se za dijelove sustava javne vodoopskrbe i/ili sustava javne odvodnje koji služe isključivo korisnicima vodnih usluga na području određene jedinice lokalne samouprave (sekundarne građevine ili glavne građevine), ako se s njezina područja ne mogu osigurati dostatni prihodi za te namjene, sukladno članku 58. stavak 2. podstavak 1., drugi dio odredbe Zakona o financiranju vodnoga gospodarstva.

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 6.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim knjigovodstvenim kontima.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje komunalnih vodnih građevina za razdoblje 2026. – 2029. godine koji je objavljen na internetskoj stranici www.vodovod-pula.hr.

Pod izdacima gradnje komunalnih vodnih građevina podrazumijevaju se svi izdaci koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu)izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima. Sredstva zajedničkog dijela naknade za razvoj koriste se za financiranje gradnje komunalnih vodnih građevina, rješavanje imovinsko-pravnih odnosa vezanih uz gradnju komunalnih vodnih građevina te financiranje otplate zajmova i kredita danih u svrhu gradnje komunalnih vodnih građevina.

Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga.

Članak 8.

Nadzor nad obračunom i naplatom naknada za razvoj provodi Financijsko-računovodstveni odjel Vodovoda Pula – Labin d.o.o.

Članak 9.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 10.

Ova Odluka važi do 31. prosinca 2029.

Članak 11.

Ova Odluka stupa na snagu prvog dana u mjesecu nakon mjeseca u kojem je objavljena u »Narodnim novinama.«

Stupanjem na snagu ove Odluke, prestaje važiti Odluka o naknadi za razvoj javne odvodnje (»Narodne novine«, broj 21/21), Odluka o Naknadi za razvoj javne vodoopskrbe (»Narodne novine«, broj 76/24), Odluka o naknadi za razvoj sustava javne vodoopskrbe (»Narodne novine«, broj 74/24), Odluka o naknadi za razvoj sustava javne odvodnje (»Narodne novine«, broj 79/22) i Odluka o naknadi za razvoj (»Narodne novine« broj 11/22).

Broj: 4695-S-31/2025

Pula, 29. prosinca 2025.

Predsjedavajući Skupštine

Peđa Grbin, v. r.